tartuNLP/wikipedia-smugri-20251201 huggingface dataset:
Selfkant

Selfkant () on Kölnin hallintopiiriin kuuluva kunta Saksassa Nordrhein-Westfalenin osavaltion Heinsbergin piirikunnassa. Kunnan asukasluku oli 10 557 vuoden 2022 lopussa ja pinta-ala 42,09 km². Selfkantin pormestari on Norbert Reyans.
Selfkant muodostuu seuraavista osista (): Großwehrhagen, Havert, Heilder, Hillensberg, Höngen, Isenbruch, Kleinwehrhagen, Millen, Saeffelen, Schalbruch, Stein, Süsterseel, Tüddern, Wehr, Millen-Bruch ja Dieck.
Selfkantin naapurikunnat ja -kaupungit ovat Gangelt, Waldfeucht ja Heinsberg idässä sekä Alankomaille kuuluvat Echt-Susteren pohjoisessa, Sittard-Geleen lännessä, Schinnen lounaassa sekä Onderbanken etelässä. Kunnalla on rajaa Alankomaiden kanssa 27 kilometriä ja muiden Saksan kuntien kanssa yhteensä kuusi kilometriä.
Kunnassa toimii neljä peruskoulua (), yksi Hauptschule, yksi Realschule sekä kaksi kunnallista ja kolme kirkollista päiväkotia.
Selfkantin yhteistyökaupunkeja ovat List Schleswig-Holsteinin osavaltiossa, Görlitz Saksin osavaltiossa ja Oberstdorf Baijerin osavaltiossa. Kuntia yhdistää niiden sijainti Saksan äärimmäisissä pisteissä.
Ammunta kesäolympialaisissa 2008 – naisten 10 metrin ilmakivääri

Naisten 10 m ilmakivääri ammuttiin 9. elokuuta Pekingin ampumaradalla. Lajissa jaettiin kisojen ensimmäiset mitalit. 
Kilpailuun suosikkina lähti puolustava olympiavoittaja ja maailmanmestari Kiinan Du Li. Hän oli voittanut olympiadin aikana lajissa lisäksi 8 maailmancupin osakilpailua. Peruskilpailun jälkeen johdossa oli kuitenkin Ateenan olympialaisten pronssimitalisti Tšekin Kateřina Emmons, joka ampui ME:n ja OE:n, täydet 400 pistettä. Tulos oli ammuttu maailmassa 13 kertaa aikaisemminkin, mutta Emmons oli ensimmäinen joka pystyi siihen olympialaisissa. Du oli Venäjän Ljubov Galkinan ja Kroatian Snježana Pejčićin kanssa jaetulla toisella sijalle pisteen päässä Emmonsista.
Finaalissa Du ei ampunut omalla huipputasollaan ja putosi lopulta viidenneksi. Emmons kesti johdosta lähtimisen paineet ja voitti kullan 1,4 pisteen erolla ennen Galkinaa. Pejčić nappasi Kroatian historian ensimmäisen ammunnan olympiamitalin sijoittumalla kolmanneksi.
Ennätykset.
Ennen olympialaisten alkua voimassa olleet maailman- ja olympiaennätykset:
Vladimir Boldyrev

Vladimir Anatoljevitš Boldyrev (, s. 5. tammikuuta 1949 Krasnojarskij hutor, Urjupisnkin piiri, Volgogradin alue, Neuvostoliitto) on ollut Venäjän federaation asevoimien armeijakenraali 12. joulukuuta 2003 alkaen ja maavoimien komentaja 1. elokuuta 2008 alkaen. Aikaisemmin hän oli Pohjois-Kaukasian sotilaspiirin komentaja kesäkuusta 2004 elokuuhun 2008.
Vladimir Boldyrev määrättiin Venäjän–Georgian sodassa vuonna 2008 taisteluja eteläosseettien tukena käyneiden venäläisjoukkojen operatiivisen esikunnan komentajaksi.
Vazianin sotilaslentoasema

Vazianin sotilaslentoasema on perustettu jo Neuvostoliiton aikana. Se on Georgian ilmavoimien sotilaslentoasema noin 25 kilometrin päässä Tbilisistä ja alueeseen liittyy myös muussä käytössä oleva sotilastukikohta, jossa on järjestetty osana Yhdysvaltain kanssa harjoitettavaa koulutuksellista yhteistyötä myös sotaharjoituksia, kuten viimeksi Immediate Response 2008, johon osallistui georgialaisten ohella armenialaisia ja ukrainalaisia joukkoja. 
Muuta.
Venäjän federaation ilmavoimat pommittivat 8. elokuuta 2008 kenttää osana Etelä-Ossetiassa käytäviä taisteluita.
Itsenäisten valtioiden yhteisön rauhanturvajoukot

Itsenäisten valtioiden yhteisön rauhanturvajoukot () ovat Itsenäisten valtioiden yhteisön jäsenvaltioiden järjestämiä rauhanturvajoukkoja, jotka perustettiin 1994 turvaamaan rauhaa. Joukot voivat toimia Naton tapaan myös Yhdistyneiden kansakuntien turvallisuusneuvoston mandaatilla. Käytännössä rauhanturvajoukot ovat Venäjän federaation asevoimien lähettämiä joukkoja.
Itsenäisten valtioiden yhteisön rauhanturvajoukkoja on käytetty mm. Georgiassa Etelä-Ossetiassa ja Abhasiassa, jossa ovat toimineet samanaikaisesti Yhdistyneiden kansakuntien oman suoran tarkkailuoperaation, UNOMIG:n, kanssa vuodesta 1994, mutta Georgian ruusuvallankumous, joka muutti Georgian ulkopolitiikan voimakkan Nato-suuntaiseksi, johti siihen, että käytännössä joukoista tuli abhaasien ja eteläosseettien tuki Georgian hallituksen yhdenmukaistamistoimia vastaan, jolloin rauhanturvaajista tuli konfliktin osapuolia.
Flashpoint (albumi)

Flashpoint on The Rolling Stones -yhtyeen huhtikuussa 1991 julkaistu livealbumi. Se sisältää materiaalia yhtyeen vuosien 1989 ja 1990 Steel Wheels/Urban Jungle -kiertueelta sekä myös kaksi uutta vuonna 1991 äänitettyä studiokappaletta: ”Highwire” ja ”Sex Drive”.
Eric Clapton vierailee albumilla soittaen kitaraa kappaleessa ”Little Red Rooster”.
Persianlahden sotaa käsitellyt kappale ”Highwire” julkaistiin singlenä, ja se nousi listoille sekä Yhdysvalloissa että Britanniassa.
Late Lammas

Late Lammas () on brittiläinen Aardman Animations -studion ja Westdeutscher Rundfunk Kölnin tuottama animaatiosarja, joka kertoo Late-lampaan ja hänen laumansa seikkailusta Sammalperän farmilla. Lampaat asuvat suuressa lampolassa ja pitävät hauskaa isäntänsä huomaamatta. Lampaita vartioi koira nimeltä Vuhku (). Sarjassa ei yleensä puhuta lainkaan, vaan hahmot ääntelevät erilaisilla äännähdyksillä, mutta osassa jaksoja kuullaan muutamia vuorosanoja, joita ei koskaan käännetä englannista muille kielille.
Sarjaa on esitetty vuodesta 2006, Suomessa vuodesta 2007 alkaen Yle TV2:lla osana Galaxia. Sarjan jaksojen pituus on seitsemän minuuttia, ja niitä on yhteensä 170. Sarjasta on tehty kuusi tuotantokautta.
Sarjan nimiosassa oleva lammas esiintyi alun perin sivuhahmona Wallace ja Gromit -elokuvassa "Läheltä piti".
Late Lampaasta on tehty myös sarja Lampolan kesäkisat, josta on tehty kaksikymmentäyksi yhden minuutin mittaista jaksoa.
Ensimmäinen pitkä "Late Lammas" -elokuva sai ensi-iltansa helmikuussa 2015.
BBC:llä esitettiin 26. joulukuuta 2015 ensimmäinen Late Lampaan puolituntinen spesiaalijakso nimeltä "Villit laamat" (The Farmer's Llamas).
Late Lampaasta on tehty spin-off-sarja Timppa (engl. "Timmy Time").
Elokuvat.
Late Lampaasta on tehty kaksi elokuvaa.
Late Lammas -elokuva.
Late Lampaan ensimmäinen elokuva sai ensi-iltansa 6. helmikuuta 2015. Elokuvan ovat ohjanneet Richard Starzak ja Mark Burton, ja sen enimmän musiikin on säveltänyt Ilan Eshkeri. 
Elokuvassa Late kyllästyy farmin tylsään arkeen, ja päättää pitää vapaapäivän. Lampaiden suunnitelma kuitenkin epäonnistuu, kun Maajussi joutuu tapahtumaketjun seurauksena suurkaupunkiin ja menettää muistinsa. Ihmisiksi naamioituneet lampaat ja Vuhku lähtevät pelastusretkelle, ja saavat peräänsä virkaintoisen rankkurin A. Torvisen (A. Trumper). Lampaat myös tapaavat uuden ystävän, orpokoira Slipin. Kun lampaat seikkailevat kaupungissa, kerää Maajussi mainetta kampaajana.

"Late Lammas: Farmageddon" -elokuva sai ensi-iltansa 11. lokakuuta 2019. Elokuvan teemana on scifi.
Kullankylä

Kullankylä myös "Kulla", "Kullaankylä", , ) oli kylä läntisellä Inkerinmaalla Kullanjoen varressa. Se sijaitsi 20 kilometriä Narvasta pohjoiseen. Kylän asukkaina oli inkerinsuomalaisia 1940-luvulle asti.
Kylä mainitaan ensimmäisen kerran 1600-luvulla Laukaan- ja Lovatjokien välissä sijainneessa Novgorodin Šelonin viidenneksessä. Kylä ei siis kuulunut Vatjan viidennekseen, johon muu Inkerinmaa kuului. Asukkaina oli tuolloin vatjalaisia ja inkeroisia. Kylä sai luultavasti nykyisen nimensä Stolbovan rauhan jälkeen vuonna 1617, jolloin alueelle muutti luterilaista väestöä Suomesta. Suureen-Narvusiin eli Kosemkinaan rakennettiin kirkko vuonna 1640 ja Kullankylä kuului siten Narvusi-Kosemkinan pitäjään, joka oli osa Narvan seurakuntaa vuoteen 1917 asti. 
Perimätiedon mukaan kylän nimi juontuu siitä, että aikoinaan kaksi äveriästä asukasta väitteli, kumpi heistä on rikkaampi ja päättivät kylvää kultarahoja, toinen joen oikealle, toinen sen vasemmalle puolelle.
Kylä jakaantuu kahtia ja tuhoutuu.
Vuonna 1920 solmitun Tarton rauhan seurauksena kylä jakaantui kahtia, koska Kullajoesta tuli Viron ja Neuvosto-Venäjän rajajoki. Vuonna 1926 kylässä oli 29 taloa ja 94 asukasta, joista 82 oli inkeriläisiä. Venäjän puoleinen osa kylästä kuihtui, koska asukkaita siirrettiin kauemmaksi rajasta. Näin syntyivät 1920-luvulla kaksi kylää Risukylä ja Muntinruhka Rosonajoen varteen. Vähitellen itäinen osa katosi kokonaan 1930-luvulla, kun kuusi perhettä lähetettiin Siperiaan. Loput asukkaista siirrettiin Suureen Narvusiin, jonne myös paremmat asuinrakennukset purkamalla siirrettiin. 
Viron puoleinen osa kylästä kuului Viron Inkeriin. Läheiseen Kallivieriin rakennettiin kirkko vuonna 1920, ja Kullankylä kuului tähän seurakuntaan. Vuonna 1930 kylässä sijaitsi koulu ja 32 asuinrakennusta. Kylästä tuli eräänlainen Neuvostoliiton inkeriläisvainojen muistomerkki, ja piikkilangalla kahtia jaettu kylä tuli tunnetuksi muun muassa Saima Harmajan runoteoksessa "Inkerinmaan rajalla". Toisen maailmansodan aikana väestö evakuoitui Suomeen ja osa Ruotsiin. Viron puoleinen osa Kullankylää poltettiin saksalaisten joukkojen vetäytymisen yhteydessä, eivätkä asukkaat palanneet sinne takaisin sodan päätyttyä. Paikka on nykyisin autio.
Oulun koulu

Oulun kouluksi tai Oulun koulukunnaksi kutsutaan arkkitehtuurin koulukuntaa tai liikettä, joka syntyi Oulun yliopiston arkkitehtiosastolla 1970-luvun puolivälissä. Koulukunnan syntyyn liitetään usein professori Reima Pietilän nimi, koska hän oli liikkeen alkuaikoina Oulun arkkitehtiosaston professorina. Oulun koulun suunnittelufilosofiassa kantavina teemoina ovat paikallisuus, luonnonmateriaalien käyttö, perinteitä kunnioittavat rakenneratkaisut ja inhimillinen mittakaava. Oulun koulun vaikutus on nähtävissä etenkin 1980-luvulla Oulun seudulle rakennetuissa koulurakennuksissa. 
Oulun koulu etsi vaihtoehtoja 1970-luvulla vallinneeseen modernistiseen arkkitehtuuriin. Liikkeestä voi erottaa kolme suuntausta, jotka toistuvat useimmissa koulukunnan nimeen laskettavissa rakennuksissa. Parhaiten se tunnetaan regionalistisesta punatiiliarkkitehtuuristaan. Yksi osa liikettä olivat karelianismiin ja kansallisromantiikkaan pohjautuvat puurakennukset. Kolmas suuntaus oli kansainvälisen postmodernistisen tyylin seuraaminen. Oulun koulu omana koulukuntanaan hiipui 1990-luvulla, kun 90-luvun lama lopetti rakennushankkeet ja laman jälkeisessä maailmassa muotoiluun ei enää haluttu käyttää rahaa.
Yleistä.
Oulun koulun rakennuksille tyypillisiä ovat harjakatot, rikas detaljointi ja massoittelun monimuotoisuus kuitenkin ihmisen mittakaava huomioiden. Pintamateriaaleina käytössä ovat etenkin punatiili ja puupanelointi. Suunnittelussa on pyritty huomioimaan rakennuksen paikka ja käyttötarkoitus; julkisissa rakennuksissa korostetaan rakennuksen asemaa kunnassa, kun taas asuinrakennuksissa asukkaan näkökulma on pyritty huomioimaan mahdollisimman hyvin, mikä on tuottanut erilaisia muotokieliä rakennusten käyttötarkoituksesta riippuen. Asuinrakennuksissa tyypillisiä ovat kaksikerroksisten pienkerrostalojen luhtikäytävät, rakennusten luomat pihapiirit, luonnonmateriaalien käyttö, sekä hillityt tornit ja portit.
Seurakuntien rakennuttamissa rakennuksissa on hyödynnetty pehmeitä muotoja ja erilaisia tiloja joista siirrytään toiseen. Ehkä merkittävin esimerkki on Oulun Yliopiston kupeessa sijaitseva Pyhän Luukkaan kappeli, jonka Suomessa harvinainen pyöreä, suuren kupolin alla sijaitseva kirkkosali erottuu kappelin muista tiloista edukseen ja kupoli näkyy maamerkkinä myös kappelin ympäristössä. 
Huomattava piirre Oulun koulun rakennuksissa ovat arkkitektonit, eli varsinaista funktiota vailla olevat rakennelmat, jotka muodostuvat rakennuksen tai maiseman kiintopisteiksi. Arkkitektonit voivat olla osa suurempaa kokonaisuutta, kuten rakennusten portit Oulunsalon kunnantalossa ja Oulun normaalikoulussa, tai tornit useiden koulukunnan rakennusten katoilla. Piirre näkyy myös rakennuksissa, joissa muuten yksinkertainen rakennus on mielenkiintoisilla yksityiskohdilla korotettu paikallisesti vaikuttavaksi kokonaisuudeksi, kuten Nallikarin näkötornin kohdalla, jossa majakkamaisesta näkötornista on tullut kenties Oulun kuvatuin rakennus.
Mahoningin piirikunta

Mahoningin piirikunta on piirikunta Ohiossa, Yhdysvalloissa. Sen hallinnollinen keskus on Youngstown.
Maantiede.
Mahoningin naapuripiirikuntia ovat Columbiana etelässä, Stark lounaassa, Portage luoteessa ja Pennsylvanian puolella Mercerin sekä Lawrencen piirikunnat.
Väestö.
Piirikunnassa oli vuoden 2010 väestönlaskennassa 238 823 ihmistä. Etniset ryhmät jakautuvat valkoisiin, joita on 81,1%, mustiin (16,1%), alkuperäisamerikkalaisiin (0,2%) ja aasialaisiin (0,8%).
Kotitalouden mediaanitulo on 40 570 dollaria ja köyhyysrajan alapuolella oli 17,1% väestöstä 2007–2011 välisenä aikana.
Jack Thompson

John Bruce ”Jack” Thompson (s. 25. heinäkuuta 1951) on yhdysvaltalainen aktivisti ja entinen asianajaja, joka asuu Coral Gablesissa, Floridassa. Thompson, joka on julistanut itsensä kristilliseksi konservatiiviksi, on tunnettu julkisesta puolustuksestaan konservatiivisia kristillisiä moraalistandardeja kohtaan. Hän on myös puhunut monia videopelejä, kuten "Grand Theft Autoa" ja "Bullya" vastaan. Hän on lisäksi puhunut myöskin rap-musiikkia ja radiopersoona Howard Sternia vastaan. Hän menetti asianajajan lupansa 25. syyskuuta 2008. Hän on yrittänyt saada käyttöön monta videopelejä rajoittavaa lakia mutta yhtäkään niistä ei tullut käyttöön koska ne todettiin Yhdysvaltain perustuslain ensimmäisen lisäyksen vastaisiksi.
Puhelinverkko

Perinteinen puhelinverkko ("public switched telephone network - PSTN") muodostuu useista piirikytkentäisistä puhelinverkoista ympäri maailmaa. Alun perin järjestelmä muodostui analogisesta verkosta, jossa käsivälitteisesti ohjattiin keskuksien kautta puheluita tilaajien välillä. Nykyään verkon toiminnot on pääasiallisesti digitalisoitu ja automatisoitu.
Puhelinverkkojen toiminta on hyvin pitkälle säädeltyä ja standardisoitua. Tätä toimintaa ohjaavat Kansainvälinen televiestintäliitto ITU ja paikalliset regulaattorit, Suomessa Viestintävirasto.
Historia.
Ensimmäiset puhelinverkot muodostuivat puhelinlaitteiden välille vedetyistä johtimista. Puhelinverkkojen käyttö oli tällöin kuitenkin vielä varsin rajattua. Ajan myötä puhelimet yhdistettiin alueellisiin puhelinkeskuksiin ja keskuksia kytkettiin toisiinsa. Ajan mittaan järjestelmä kattoi kokonaisia kaupunkeja, maita ja maanosia. Ensimmäisiä automatisoinnin vaiheita oli puhelimen lähettämä pulssivalinta; katkomalla linjalla kulkevaa taajuutta laite kertoi keskukselle valittavan numeron. Tietotekniikan kehityksen myötä tietokoneet valjastettiin ohjaamaan puheluliikennettä, mikä johti siirtymiseen pois sähkömekaanisesta relekytkentäisestä välityksestä täysin digitaalisiin keskuksiin. 
Suomessa tätä kehitystä luotsasi 1970-luvulla eteenpäin tuolloisen Televan Keijo Olkkola, jonka menestystarinaksi muodostui Euroopassa ensimmäinen täysin digitaalinen puhelinkeskus DX200.
Toimintatapa.
Puhelinverkon toiminta rakentuu yksinkertaisimmillaan päätelaitteesta (puhelin), joka on yhdistetty johtimella tilaajaverkon kautta puhelinkeskukseen, josta liikenne ohjataan haluttuun pisteeseen.
Puheluliikennettä keskusten välillä ohjataan tavallisesti SS7-protokollan avulla.
Käytännössä nykyaikaisessa puhelinverkossa puhelinten välillä ei ole suoraa sähköistä yhteyttä, vaan puhelinyhteyttä välittävien laitteiden välillä puhelun tiedot siirretään muun tietoliikenteen tapaan pakettivälitteisesti. Pakettivälitteisessä verkossa tilaajan ja vastaanottajan välinen yhteys ei välttämättä kulje yhtä reittiä pitkin, vaan paketit voivat kulkea useita eri reittejä. Samalla reitillä voi myös kulkea samaan aikaan usean eri yhteyden paketteja.
Keuhkolaajentuma

Keuhkolaajentuma eli emfyseema on tila, jossa keuhkorakkuloiden seinämät tuhoutuvat ja hengitysteho pienenee. Tupakointi on suurin riskitekijä taudille. Tauti voi olla myös synnynnäinen. Keuhkolaajentuma liittyy usein eriasteisena krooniseen keuhkoputkentulehdukseen ja varsinkin sen obstruktiiviseen muotoon, jolloin kliinisissä tilanteissa puhutaan keuhkoahtaumataudista (COPD). Sana emfyseema tulee kreikan kielisestä sanasta emphȳsēma, ja tarkoittaa sisään hengitystä.
Taudin synty.
Kroonisista keuhkolaajentumista 80–90 % aiheutuu tupakoinnista. Tupakointi heikentää hengityksen ulosvirtausta ja sen kompensoimiseksi elimistö pyrkii laajentamaan keuhkokudosta, mikä luo edellytykset keuhkolaajentumalle. Lisäksi keuhkorakkuloiden entsyymitoiminta muuttuu tupakansavun vaikutuksesta niin, että rakkuloiden seinämien rakenne alkaa tuhoutua.
Keuhkolaajentuma voi olla myös synnynnäinen. Synnynnäisessä keuhkolaajentumassa tyypillisesti yksi keuhkojen lohko on laajentunut liikaa. Laajentunut lohko voi painaa muita keuhkojen osia kasaan. Synnynnäinen keuhkolaajentuma on henkeä uhkaava, mutta voi olla parannettavissa. Synnynnäinen keuhkolaajentuma löydetään useimmiten jo kohdunsisäisessä ultraäänessä. Harvoissa yksittäistapauksissa diagnoosi on saatu vasta lapsuusiässä.
Robert Cooper

Robert Francis Cooper (s. 1947) on toiminut vuodesta 2002 alkaen Euroopan unionin neuvoston ulko- ja turvallisuuspolitiikasta vastaavana pääjohtajana. Aiemmin hän työskenteli brittihallinnon korkeana virkamiehenä ja Tony Blairin erityisavustajana. 
Cooper tunnetaan "uuden liberaalin imperialismin" puolestapuhujana.
Bartok Suurenmoinen

Bartok Suurenmoinen ("Bartok the Magnificent") on vuonna 1999 valmistunut amerikkalainen piirroselokuva, jonka ohjasivat Gary Goldman ja Don Bluth. Elokuvan tuotti Fox Animation Studios. Elokuva kestää 68 minuuttia. Elokuva julkaistiin VHS:lle vuonna 1999 ja DVD:lle vuonna 2005. Elokuvan päähenkilönä on Anastasia-elokuvasta tuttu Bartok-lepakko.
Juoni.
Bartok-lepakko esiintyy kiertävänä katutaiteilijana ympäri Venäjän keisarikuntaa aisaparinaan sirkuskarhu Sotshi. Eräänä yönä Venäjän kruununprinssi Ivan siepataan, ja syylliseksi epäillään ilkeää noitaa Baba Jagaa. Epätoivoiset moskovalaiset pyytävät lepakkoa pelastamaan prinssin. Bartok löytää tien Baba Jagan mökille, mutta noita vaatii häntä suorittamaan kolme tehtävää ennen kuin suostuu paljastamaan Ivanin olinpaikan.
Cool Spot

Cool Spot on Virgin Gamesin kehittämä ja Virgin Interactiven julkaisema tasohyppelypeli. Peli on julkaistu vuonna Amigalle, Sega Game Gearille, Sega Mega Drivelle ja Super Nintendo Entertainment Systemille, sekä seuraavana vuonna Game Boylle ja MS-DOSille.
Pelin päähenkilö on 7 Up-virvoitusjuoman maskotti: juoman etiketissä esiintyvä punainen piste, jolle on lisätty raajat, aurinkolasit ja suu. Pelin palkitun musiikin on tehnyt Tommy Tallarico .
Jim &amp; The Beatmakers

Jim &amp; The Beatmakers oli loppukesästä 1964 kevääseen 1965 toiminut suomalainen pop-yhtye. Helsinkiläisessä yhtyeessä olivat mukana Raul "Jim" Wikström (laulu), veljekset Seppo (soolokitara) ja Kari Keurulainen (komppikitara), Hannu Luomanen (basso) ja Ronnie Österberg (rummut). 
Yhtye muotoutui kahdesta eri kokoonpanosta: The Beaversissa soittivat Keurulaiset ja Luomanen, The Fightersissa Wikström ja Österberg. Bändin pääpaikaksi sovittiin Helsingin Hakaniemessä toiminut Haka-kerho, jossa harjoiteltiin ja välillä myös esiinnyttiin. Yhtyeen managerina toimi Claes Olsson.
Yhtye hioi lainakappaleiden seassa kahta omaa kappaletta, "The Truthia" ja "My Only Onea". Lokakuussa 1964 yhtyettä kävivät Haka-kerhossa kuuntelemassa levy-yhtiö Westerlundin edustajat, ja viisikolle tarjottiin saman tien levytysmahdollisuutta HMV-merkillä.
Ensi single, jonka A-puolella oli alkujaan "The Truth", ilmestyi marraskuussa 1964. Hitiksi singleltä päätyi kuitenkin Wikströmin säveltämä "My Only One". Jim &amp; The Beatmakers vieraili esittämässä kappaleen 17. marraskuuta 1964 television Nuorten tanssihetkessä ja 16. joulukuuta 1964 Poppis-ohjelmassa.
Debyyttisingleä seurasi helmikuussa 1965 levytetty "You Can’t Go Away" / "She Makes Me Good" -julkaisu, joka ei kuitenkaan yltänyt samanlaiseen suosioon. Muutenkin yhtyeessä alkoi ilmetä rakoilua ja se hajosi maaliskuussa 1965. Wikström ja Seppo Keurulainen liittyivät samalla Finnish Beatmakers -yhtyeeseen, josta muotoutui Jormas.
"My Only One" muistetaan myös Hurriganes -yhtyeen versiona Crazy Days -albumilla.
Viidakkovekara Juuso

Viidakkovekara Juuso () on vuonna 1993 ensi-iltansa saanut tanskalainen piirroselokuva. Elokuvan tuotti A Film I/S ja sen ohjasivat Stefan Fjeldmark ja Flemming Quist Møller. Elokuvalle tehtiin vuonna 1996 jatko-osa Viidakkovekara Juuso elokuvasankarina. Vuonna 2003 tehtiin myös elokuvaan perustuva tanskalais-brittiläis-kanadalais-yhdysvaltalainen piirrossarja. Elokuvalle tehtiin vielä vuonna 2007 toinen jatko-osa, joka oli elokuvista ja piirrossarjasta poiketen tanskalais-norjalais-latvialainen tietokoneanimaatioelokuva.
Suomessa elokuva sai ensi-illan helmikuussa 1995. Elokuvaa on myös esitetty televisiossa Yle TV1:llä vuosina 1997, 1998 ja 1999.
Juoni.
Elokuva kertoo viidakossa asustavasta erittäin harvinaisesta Viidakkovekara Juusosta, joka joutuu diivailevan elokuvatähden, Isabella Inhasen kaappaamaksi. Juuso ei viihdy kaupungissa ja yrittää keinolla millä hyvänsä päästä takaisin viidakkoon. Hän tutustuu Riitta-nimiseen tyttökettuun, jonka kanssa hänellä syntyy romantiikansävyinen ystävyyssuhde. 
Äänirooleissa.
Alkuperäiset ääninäyttelijät
Suomalaiset ääninäyttelijät
Vera Alentova

Vera Valentinovna Alentova (; s. 21. helmikuuta 1942) on venäläinen näyttelijä. Hän on esiintynyt muun muassa elokuvassa "Moskova ei usko kyyneliin" (1979). 
Alentova on saanut runsaasti tunnustusta; myönnettyjen kunnianosoitusten joukossa ovat Neuvostoliiton valtionpalkinto ja Venäjän kansantaiteilijan arvo. Näyttelijä ja juontaja Julija Menšova on hänen tyttärensä Vladimir Menšovin kanssa.
Koliiniesteraasi

Koliiniesteraasit ovat entsyymejä, joita esiintyy synapseissa. Koliiniesteraasi pilkkoo asetyylikoliinia. Antikoliiniesteraasi ei sen sijaan ole nimestään huolimatta entsyymi vaan aine, joka estää koliiniesteraasin toimintaa.
Koliiniesteraasin alatyyppejä:
PopCap Games

PopCap Games on yhdysvaltalainen pelitalo. Sen perustivat John Vechey, Brian Fiete ja Jason Kapalka Seattlessa vuonna 2000. PopCap keskittyy yksinkertaisten, kaikille pelaajille soveltuvien pelien kehittämiseen. Useimpia pelejä on myös mahdollista kokeilla ennen ostamista.
Historia.
Perustettuaan yrityksen vuonna 2000 John Vechey, Brian Fiete ja Jason Kapalka aloittivat "Bejeweled"-pelin kehittämisen. Siitä tuli suuri hitti, ja se julkaistiin useille eri alustoille.
Vuonna 2005 PopCap laajeni ostettuaan toisen seattlelaisen pelitalon, James Gwertzman perustaman Sprout Gamesin.
Elokuussa 2007 PopCap Games teki sopimuksen Valve Corporationin kanssa. Se mahdollisti pelien levityksen Valven Steam-verkkopalvelussa. Saman vuoden aikana PopCap osti SpinTop Gamesin ja Retro64:n. PopCap alkoi julkaista ja markkinoida myös muiden pelitalojen pelejä itse kehittämiensä lisäksi.
Electronic Arts osti yrityksen heinäkuussa 2011.
Pelit.
PopCap Gamesin pelit ovat yksinkertaisia. Alussa pelaajalle annetaan vain muutamia ohjeita, ja peruspelaamisen oppiminen on nopeaa. Useimpia pelejä voi ohjata pelkällä hiirellä, ja ne sisältävät useita samaan perusideaan perustuvia pelimuotoja.
Peleissä käytetään usein Future Crewin jäsenten, Jonne Valtosen ja Peter Hajban säveltämää tracker-musiikkia.
Kortikosteroidit

Kortikosteroidit ovat joukko selkärankaisten lisämunuaiskuoren tuottamia steroidihormoneja ja niiden kaltaisia synteettisiä yhdisteitä. Kortikosteroideja on kahta pääluokkaa, glukokortikoidit ja mineralokortikoidit, ja ne osallistuvat moniin fysiologisiin toimintoihin, kuten stressin säätelyyn, immuunivasteeseen ja tulehdusreaktioon. Kortikosteroideja ovat muun muassa kortisoli, kortikosteroni, kortisoni sekä aldosteroni.
Lisämunuaiskuoren hormonit ovat välttämättömiä, ja ihmisellä kortikosteroidituotannon loppuminen (Addisonin tauti) johtaa hoitamattomana kuolemaan 1–2 viikossa. Synteettisiä glukokortikoideja käytetään lääkeaineina lukuisiin tauteihin kuten astmaan, keuhkoahtaumatautiin ja Crohnin tautiin.
Rakenne ja synteesi.
Kortikosteroidit kuten muutkin steroidihormonit ovat kolesterolin johdannaisia. Niiden syntetisoinnissa tarvitaan mitokondrion sytokromi P450 -perheen entsyymejä. Synteesin nopeutta rajoittava vaihe on kolesterolin hapetus ja oksidatiivinen lohkaisu Δ5-pregnenoloniksi, joka on gluko- ja mineralokortikoidien synteesin lähtöaine.
Lisämunuaiskuoren eri osissa tapahtuu erilaisia reaktioita johtuen siitä, että eri osissa on eri entsyymejä. Siksi lisämunuaiskuoren "zona fasciculatassa" syntyy glukokortikoidi kortisolia, "zona glomerulosassa" puolestaan mineralokortikoidi aldosteronia. 
Reseptorit.
Kortikosteroidien reseptorit muistuttavat rakenteeltaan muiden steroidihormonien reseptoreita. Glukokortikoidien kohdesoluissa on sytoplasmassa glukokortikoidireseptoreja (GR). Mineralokortikoidien kohdesoluissa, munuaistubuluksen soluissa taas on sekä glukokortikoidireseptoreja että mineralokortikoidireseptoreja (MR). MR:n affiniteetti glukokortikoideille on yhtä suuri kuin affiniteetti mineralokortikoideille, mutta munuaistubuluksen soluissa glukokortikoidien pitoisuus pidetään pienenä, joten MR:en aktivaatio riippuu mineralokortikoidien pitoisuudesta. 
Sytoplasmassa inaktiivisena GR:iin on sitoutuneena proteiinikompleksi. Kun glukokortikoidi sitoutuu reseptoriin, proteiinikompleksi irtoaa ja reseptori muodostaa homodimeerin eli kompleksin toisen aktivoituneen GR:n kanssa. GR-dimeeri siirtyy tumaan, missä se sitoutuu johonkin perimän "glukokortikoidiresponsiiviseen elementtiin" (GRE). Kun eri geenien GRE:ihin sitoutuu GR-dimeerejä, joidenkin geenien luenta lisääntyy, toisten vähenee, mikä aiheuttaa solussa vasteen hormonille.
Gilles Rondy

Gilles Rondy (s. 4. syyskuuta 1981 Brest) on ranskalainen avovesiuimari. 
Rondy saavutti ensimmäisen arvokisamitalinsa voitettuaan hopeaa 25 kilometrin kilpailusta Berliinin pitkän radan EM-kilpailuissa 2002 Juri Kudinovin jälkeen. Budapestin pitkän radan EM-kisoissa 2006 hän saavutti samasta lajista kultaa uituaan ajan 5.10.17,3.
Kortikosteroni

Kortikosteroni on glukokortikoidi-hormoni. Sitä erittää lisämunuaiskuori.
Kortikosteronin kemiallinen kaava on C21H30O4, moolimassa 346,46 g/mol ja CAS-numero 50-22-6.
Daytona USA (videopeli)

Daytona USA () on Segan kehittämä ja julkaisema ajopeli, joka on julkaistu vuonna kolikkopelinä. 
Peli käyttää Sega Model 2 -laitteistoa ja sen on kehittänyt Sega-AM2-ryhmä. Pelin päävalikko sanoo vuodeksi 1993, mutta peli on julkaistu vuonna 1994.
Pelaaminen.
Pelissä pelaaja ja 39 muuta autoa ajavat kilpaa kolmella erilaisella radalla, joista Beginner- eli aloittelijarata, nimeltään Three Seven Speedway, perustuu etäisesti oikeaan Daytonan ovaalirataan. Muut kaksi rataa ovat peliä varten kehitettyjä. 
Kolikkopeli salli kahdeksan kabinetin liittämistä toisiinsa moninpeliä varten.
Julkaisut.
Vuonna 1995 pelistä julkaistiin käännös Sega Saturn -konsolille, ja seuraavana vuonna julkaistiin Saturnille Daytona USA: Championship Circuit Edition, jota pidettiin ilmestyessään huomattavasti parempana versiona. Siinä oli myös kaksi uutta rataa, neljä uutta autoa ja alkuperäisestä Saturn-käännöksestä puuttunut kaksinpeli.
Myöhemmin Japanissa julkaistussa Daytona USA: Circuit Edition -versiossa oli länsimaisesta versiosta puuttuneita ominaisuuksia, muun muassa mahdollisuus ajaa kisoja eri vuorokaudenaikoina ja mahdollisuus Internet-pelaamiseen erillisen XBAND-nimisen modeemin avulla. Myös ohjattavuus poikkesi länsimaisesta Championship Circuit Editionista, ollen enemmän alkuperäisen kolikkopelin ja ensimmäisen Saturn-version kaltainen. Amerikassa julkaistiin tämän jälkeen vielä Daytona USA: CCE NetLink Edition, joka perustui japanilaiseen Circuit Editioniin ja sisälsi Internet-pelimahdollisuuden Amerikassa julkaistun NetLink-modeemin avulla. Vuonna 1997 Windowsille julkaistuja "Daytona USA" ja Daytona USA Deluxe -käännöksiä kritisoitiin muun muassa huonosta ruudunpäivityksestä ja Direct3D-tuen puutteesta.
Daytona USA:lle julkaistiin vuonna 1998 Segan Sega Model 3 -kolikkopelilaitteistolle jatko-osa Daytona USA 2: Battle On The Edge. 
Vuoden 1998 versiota ei ole käännetty pelikonsoleille lukuun ottamatta Segan "Out Run 2:n" Xbox-käännöksessä olevia "Daytona USA 2:n" ratoja.
Vastaanotto ja perintö.
Peli käytti teksturoitua polygonipohjaista 3D-grafiikkaa ja oli merkittävästi edellä kilpailijoita.
Peli esiintyy useilla parhaimpina pidettyjen videopelien listoilla.
Peli on ollut eniten tuottanut peli ja peliä on sanottu läpimurtosovellukseksi, jonka tuottoisuuteen muita pelejä verrataan.
Costa Rican colón

Costa Rican colón (CRC) (nimetty Kristoffer Kolumbuksen mukaan, ) on ollut Costa Rican rahayksikkö vuodesta 1850 lähtien, jolloin se korvasi aiemman peson. Sen valuuttasymboli on ₡. Sillä on käytössä 5, 10, 20, 25, 50, 100 ja 500 colónin kolikot sekä 1 000, 2 000, 5 000, 10 000, 20 000 ja 50 000 colónin setelit.
Natalja Vdovina

Natalja Gennadjevna Vdovina (; s. 12. tammikuuta 1969) on venäläinen näyttelijä. Hän on esiintynyt niin teatterissa kuin elokuvissakin ja saanut maassaan "Ansioituneen taiteilijan" arvonimen.
Vdovina on kotoisin Bilohirskistä (ven. Belogorsk), Krimiltä.
Kattilan rauhoitusalue

Kattilan rauhoitusalue () on aluetason luonnonsuojelualue Leningradin alueen Jaaman piirissä Venäjällä. Sen pinta-ala on 12 100 hehtaaria, josta järviä on 3 000 hehtaaria ja Suomenlahden vesialuetta 50 hehtaaria.
Rauhoitusalue on perustettu vuonna 1976. Sitä hallinnoivat Leningradin aluehallitus ja LOGU ”Rakovyje ozjora” (). Rauhoitusalueen tavoitteena on pohjoisimpien tammimetsien, vanhojen havumetsien sekä harvinaisten kasvi- ja eläinlajien suojelu, jääkauden muovaaman maiseman, järvien ekosysteemien sekä luonnon monimuotoisuuden säilyttäminen. Rauhoitusalue ulottuu 30 kilometriä Kaprionlahdesta lounaaseen, ja siihen kuuluvat Koppananjärvi, Syväjärvi, Paapinajärvi, Haapalanjärvi ja Palokkaanjärvi. Alueen sisällä sijaitsevat Järvikoiskylä sekä Kjamišin asemanseudun taajama (). Läheisin suurempi asutuskeskus on Kattilan kylä 5 kilometriä rauhoitusalueesta itään.
List

List on kunta Saksassa, Schleswig-Holsteinin osavaltion Nordfrieslandin piirikunnassa. Asukkaita Listissä oli 31. joulukuuta 2014 1 548, joista naisia oli 767 ja miehiä 781. Kunnan pinta-ala on 18,47 km² ja väestötiheys 84 as./km² (31.12.2014). Listin pormestari on Wolfgang Strenger.
List sijaitsee Syltin saarella ja on Saksan pohjoisin kunta. Listin naapurikunta on Kampen etelässä. Muualla kunta rajautuu Pohjanmereen. Listin luonto on dyynejä, suomaata ja hiekkarantoja.
Listin yhteistyökaupunkeja ovat Selfkant Nordrhein-Westfalenin osavaltiossa, Görlitz Saksin osavaltiossa ja Oberstdorf Baijerin osavaltiossa. Kuntia yhdistää niiden sijainti Saksan äärimmäisissä pisteissä. Yhteistyöjärjestön nimi on Zipfelbund.
Listissä toimivat sekä evankelis-luterilainen että katolinen seurakunta. Lististä pääsee lautalla tanskalaiselle Rømøn saarelle.
Historia.
Ensimmäinen maininta Lististä on vuodelta 1292, jolloin paikkakunta tunnettiin nimellä "Lystum". List kuului Tanskalle vuoteen 1864, jolloin se siirtyi Preussin haltuun.
Vuonna 1900 Listissä oli 13 taloa. Vuonna 1914 Lististä tehtiin sotilastukikohta. Vuonna 1923 Listin dyynit suojeltiin. Dyynit olivat yhden muun Syltin saarella sijaitsevan alueen kanssa ensimmäiset Schleswig-Holsteinin alueelle perustetut suojelualueet. Vuonna 1931 Wolfgang von Gronau lähti Lististä lentokoneella ja kiersi maapallon. Vuonna 1963 tanskalainen laivanomistaja Lindinger aloitti matkustaja/autolauttaliikenteen Listin ja Rømøn saaren välillä.
Xin Qiji

Xin Qiji (; 28. toukokuuta 1140 – 3. lokakuuta 1207) oli kiinalainen runoilija ja pitkän uran luonut sotilas. Hän kehitti eteläisen Song-dynastian aikana ci-nimisen runouden lajin huippuunsa. 
Runoilijalta on säilynyt yli kuusisataa tekstiä.
Framinsalmi

Framinsalmi on Pohjoisen jäämeren ja Pohjois-Atlantin (Grönlanninmeren) yhdistävä salmi Huippuvuorten ja Grönlannin välissä. Salmen syvyys on enimmillään noin 2 600 m. Framinsalmi on Pohjoisen jäämeren muihin meriin yhdistävistä salmista syvin ja siksi tärkeä merien välisen vedenvaihdon kannalta. Salmi on nimetty Fram-tutkimusaluksen mukaan.
Framinsalmen kautta kulkeutuu paljon merijäätä ulos Pohjoiselta jäämereltä. Etelään kulkeutuvan merijään määräksi on arvioitu keskimäärin 2 300 km3 vuodessa, minkä lisäksi salmen läpi kulkee noin 1 900 km3 nestemäistä makeaa vettä vuodessa.
Kurkolanniemen rauhoitusalue

Kurkolanniemen rauhoitusalue () on aluetason luonnonsuojelualue Leningradin alueen Jaaman piirissä Venäjällä. Se sijaitsee Kurkolanniemellä Suomenlahden etelärannalla Narvanlahden ja Laukaanlahden välissä. Rauhoitusalueen keskellä on kanavalla Suomenlahteen yhdistetty Pärspäänjärvi ja sen eteläpuolella kirkasvetinen Valkeajärvi. Pohjoisessa on matala ja rikkonainen Kurkolanniemen riutta (). Koko alueen pinta-ala on 60 000 hehtaaria, josta 38 000 hehtaaria on Suomenlahden vesialuetta ja 848 hehtaaria järviä. Läheisin suurempi asutuskeskus on Laukaansuun taajama.
Rauhoitusalue on perustettu vuonna 2000. Sitä hallinnoivat Leningradin aluehallitus ja LOGU ”Rakovyje ozjora” (). Rauhoitusalueen tavoitteena on Suomenlahden etelärannan luonnonmaiseman, luonnontilaisten metsien ja luonnon monimuotoisuuden säilyttäminen sekä harvinaisten kasvi- ja eläinlajien, vesilintujen pesimä- ja levähdyspaikkojen ja hylkeiden elinympäristön suojelu. Kurkolanniemi on pohjoisimpia alueita, joilla tammi ja monet muut lehtipuut kasvavat luonnontilaisina. Kasvi- ja eläinmaailma on poikkeuksellisen monipuolinen ja asutus vähäistä.
Kurkolanniemelle ja Suomenlahden ulkosaarille on jo pitkään suunniteltu Inkerinmaan luonnonpuistoa. Viime aikoina suunnitelmat eivät kuitenkaan ole edenneet. Ympäristöaktivistit pitävät tähän syynä Suomenlahden vesialueilla harjoitettavaa mangaaniesiintymien hyödyntämistä. Rauhoitusalueella suoritetut laittomat metsänhakkuut ovat herättäneet runsaasti huomiota.
Kurkolanniemi on rajavyöhykettä, jolle pääsyyn tarvitaan lupa.
Corvus (ase)

Corvus () oli roomalaisten käyttämä entraussilta laivoissa ensimmäisen puunilaissodan aikana Karthagoa vastaan.
Sodan sytyttyä roomalaisten laivojen miehistöillä ei ollut samanlaista kokemusta merisodankäynnistä kuin karthagolaisilla. Tämä teki roomalaisista laivoista tehottomia vihollisia vastaan, joten kehitettiin uusi ase, jonka tarkoitus oli pakottaa vihollinen taistelemaan roomalaisten ehdoilla.
"Corvus", eli korppi koostui pyörivästä kävelysillasta jonka päähän oli isketty järeä piikki. Tämä uudentyyppinen entraussilta iskettiin vihollisen kansilankkuihin kiinni, jonka jälkeen roomalaiset merisotilaat valtasivat aluksen. Karthagolaislaivojen oli mahdotonta paeta corvuksen otteesta, ja he kärsivätkin tappion yksi toisensa jälkeen lähtien Mylain taistelusta vuonna 260 eaa. jolloin Gaius Duilius voitti Rooman ensimmäisen meritaistelun. Karthagolaiset koettivat kehittää vastatoimia, he esimerkiksi heittivät siltaa pitkin palavaa öljyä ja yrittivät rikkoa niitä lyijypainoilla. He myös koettivat iskeä roomalaisia perään, minne korppi ei ulottunut. Roomalaiset vastasivat rakentamalla pitempiä ja samalla korkeampia korppeja, joihinkin laivohin asennettiin jopa kaksi.
Roomalaiset hylkäsivät corvuksen jo ennen sodan loppua sen aiheuttaman korkean painopisteen takia. Ainakin kaksi laivastoa menetettiin myrskyissä vuosina 255 ja 253 eaa. Corvus kuitenkin antoi roomalaisille arvokasta kokemusta merisodankäynnistä useiden merivoittojen siivellä. Corvus korvattiin "harpago"lla, naara-ankkureita ampuvalla ballistalla. Naarat, joihin oli kiinnitetty köydet, ammuttiin vihollislaivaan ja tämä vedettiin sitten oman aluksen viereen, jolloin se voitiin entrata.
Sotalordi Krang

Sotalordi Krang on kuvitteellinen superroisto Marvel-universumissa. Krangin ensiesiintyminen tapahtui Fantastic Four Annualin numerossa 1 ja hänet loivat Stan Lee ja Jack Kirby. Krang oli ennen Atlantiksen sotajoukkojen korkea-arvoinen komentaja kunnes hän yritti kaapata vallan Atlantiksessa jolloin hänet karkotettiin. Krang johtaa omaa armeijaa joka yrittää vallata Atlantiksen ja on sen takia yksi Atlantiksen prinssin Namorin pahimpia vastustajia.
Sultan ibn Abdilaziz

Sultan ibn Abdilaziz al-Saud (. 5. tammikuuta 1928 – 22. lokakuuta 2011, New York City) oli Saudi-Arabian kruununprinssi ja varapääministeri. Hän oli Ibn Sa’udin poika ja kuningas Abdullahin veli. Hänestä tuli vuonna 1947 Riadin kuvernööri ja vuonna 1953 maansa ensimmäinen maatalousministeri. Hän kuului ns. Sudairin seitsikoon.
Sultan työskenteli myöhemmin muun muassa maansa puolustus- ja ilmailuministerinä sekä kansallisen lentoyhtiö Saudi Arabian Airlinesin johtokunnan puheenjohtajana.
Sultanin poika Bandar ibn Sultan on entinen Yhdysvaltain-suurlähettiläs.
René Laënnec

René-Théophile-Hyacinthe Laënnec (17. helmikuuta 1781 – 13. elokuuta 1826) oli ranskalainen lääkäri, joka keksi vuonna 1816 stetoskoopin, jolla voidaan tutkia tarkasti potilaan hengitystä. 
Laënnec syntyi vuonna 1781 Bretagnessa, Luoteis-Ranskassa. Hänen isänsä oli epäonninen lakimies ja äitinsä varhaisen kuoleman vuoksi hänen enonsa lääketieteen professori G. F. Laënnec käytännössä hoiti kasvatuksen. Valmistuttuaan vuonna 1804 tohtoriksi Hôpital de la Charité -lääketieteenoppilaitoksesta hän oli töissä eri laitoksissa. Pitempiaikaisempi työpaikka löytyi Hôpital Neckeristä, jossa hän oli töissä 1814–1822. Collège de Franceen professoriksi pääseminen oli syy lähteä Neckeristä vuonna 1822. Hän kuoli tuberkuloosiin Bretagnessa vuonna 1826 vetäydyttyään sitä ennen professuuristansa.
Oman kertomuksensa mukaan hän keksi stetoskoopin kun vuonna 1816 hänen vastaanotolleen saapui nuorehko naispotilas, joka valitteli sydäntänsä. Laënnec huomasi olevansa ongelmallisessa tilanteessa, sillä tavallisesti sydäntä kuulosteltiin painamalla korva potilaan rintaa vasten. Tällainen menettely tulkittaisiin naisen ollessa potilaana siveettömäksi. Pian hän kuitenkin äkkäsi käyttää rullalle käärittyä paperikääröä, jonka toisen pään hän asettaisi potilaan rinnalle ja toisen omaan korvaansa. Laënnec totesi tämän toimivan yllättävän hyvin, ja se toimi jopa paremmin kuin vanhempi menetelmä. Laënnecin keksintö tuli nopeasti ammattilaisten tietoisuuteen, kun hänen kirjoittamansa teksti käännettiin vuonna 1821 englanniksi ja kaksi vuotta myöhemmin se julkaistiin Yhdysvalloissa. Stetoskoopista tuli nopeasti lääkärin perustyöväline.
Musta Adam

Musta Adam oikealta nimeltään Teth-Adam on kuvitteellinen superroisto DC-universumissa. Mustan Adamin loivat Otto Binder ja C. C. Beck ja hänen ensiesiintymisensä tapahtui The Marvel Familyn numerossa 1 joulukuussa 1945. Musta Adam on Kapteeni Marvelin arkkivihollinen.
Hahmon alkuperäinen historia.
Musta Adam on muinainen egyptiläinen nimeltä Teth-Adam (eli "Mahtava ihminen"), jonka velho Shazam oli valinnut seuraajakseen hänen oletetun moraalisen puhtautensa vuoksi. Kun Teth-Adam sanoo taikasanan "Shazam", hän muuttuu Mahtavaksi Adamiksi, voimakkaaksi olennoksi, jolla on samat voimat, jotka Kapteeni Marvel sai myöhemmin; Kuitenkin Mahtava Adam korruptoitui pian hänen voimiensa laajuuden takia, minkä takia Shazam karkotti hänet universumin kauimmaiselle tähdelle ja uudelleennimesi hänet Mustaksi Adamiksi. Alun perin velho Shazam antoi Adamille muinaisilta kreikkalais-roomalaisilta jumalilta peräisin olevia voimia; myöhemmin sarjassa tämä muutettiin muinaisiin egyptiläisiin jumaliin.
Voimat.
Musta Adam kuvattiin alun perin superpahiksena ja Kapteeni Marvelin edeltäjänä muinaisena maagisena mestarina, joka taisteli tiensä nykyaikaan haastaakseen sankarin ja hänen Marvel-perheensä. 
Uusi historia.
2000-luvulla Jerry Ordway, Geoff Johns ja David S. Goyer muuttivat hahmon alkuperää ja JSA-sarjakuvissa Musta Adam on kotoisin kuvitteellisesta Lähi-idän maasta nimeltä Kahndaq, joka sijaitsee Siinain niemimaan eteläkärjessä. Musta Adam vapautti Kahndaqin kansan orjuudesta ja hänestä tuli myöhemmin kyseisen maan hallitsija ja suojelija. Kahndaqin hallitsijana Mustan Adamin on kuvattu työskentelevän ylimielisesti ja kiivaasti kansansa ja valtionsa suojelemiseksi. Musta Adam on myöhemmin ottanut antisankarin roolin ja toiminut Oikeuden Puolustajien satunnaisena liittolaisena tarvittaessa ja myös vihollisena Kahndaqin ollessa uhattuna. Musta Adam on ollut myös Suicide Squadin ja Superrikollisten Salaisen Yhteisön jäsen. Mustalla Adamilla on Isis (Adrianna Tomaz) niminen vaimo ja Osiris (Amon Tomaz) niminen poika, joilla on samat kyvyt kuin hänellä.
DC Comicsin tarinassa World War III Musta Adam oli vastuussa 2 miljoonan kuvitteellisen Bialyan asukkaan kuolemasta.
Vuonna 2009 hahmo oli listattu sijalle 16 IGN-sivuston laatimassa listassa sadasta kaikkien aikojen suurimmista sarjakuvarikollisista.
DC Comicsin vuoden 2021 Infinite Frontier uudelleenkäynnistyksessä Mustasta Adamista tuli Oikeuden Puolustajien jäsen hänen käännettyä uuden lehden ja hän alkoi toimia enemmän suojelijana kuin kostajana.
Luettelo PopCap Gamesin videopeleistä

PopCap Gamesin ja sen alaisuudessa toimivien pelistudioiden kehittämät, ja PopCapin julkaisemat pelit.
Tämänhetkiset pelit.
PopCapin Premium- ja Casual-pelit
Kuulamylly

Kuulamylly on erilaisten kappaleiden jauhamiseen tarkoitettu pyörivä sylinteri, jossa jauhinkappaleina käytetään pyöreitä kuulia. Myllyn pyöriessä kuulat nousevat nostopalkkien ja keskipakoisvoiman avulla sylinterin ulkokuorta pitkin ja painovoiman voittaessa putoavat jauhettavan materiaalin päälle (kts. kuva). Jauhatukseen vaikuttaa erilaisia tekijöitä kuulien koosta sylinterin pyörimisnopeuteen. Joissain tilanteissa myllyn jälkeen on sijoitettu sykloni tai muu vastaava luokitin, jonka avulla palautetaan liian suuret kappaleet takaisin jauhatukseen. Joskus myös kuulamyllyn jälkeen voi olla toinen jauhatusmylly, jossa tuotetta jauhetaan vielä lisää.
Kuulien materiaali voi olla esimerkiksi posliinia tai terästä. Mylly voi olla vuorattu sisältä esimerkiksi kumilla.
Taco Bell

Taco Bell on meksikolaisesta keittiöstä inspiroitunut yhdysvaltalainen pikaruokaravintolaketju, jonka tuotteisiin kuuluvat muun muassa tacot, burritot, quesadillat, nachot ja churrot. Taco Bell on Yum! Brandsin tytäryhtiö.
Taco Bell -ravintoloita on maailmassa lähes 7 000 24 eri maassa. Euroopassa niitä on 59 (2017).
Historia.
Taco Bellin perusti Glen Bell, joka avasi ensimmäisen kerran Hot's Drive-In -nimisen nakkikioskin San Bernardinossa Kaliforniassa Vuonna 1948, kun hän oli 25-vuotias. Vuonna 1950 hän avasi Bell's Hamburgersin ja nakkikioskin San Bernardino West Side barrioon. Loppuvuodesta 1951 hän avasi uuden ruokapaikan, tällä kertaa myymällä tacoja Taco-Tian nimellä.
Pian Bell omisti ja hoiti useita ravintoloita Etelä-Kaliforniassa. Glen perusti ensimmäisen Taco Bellin Downeyniin vuonna 1962. Yritys kasvoi nopeasti, ja vuoteen 1967 mennessä yrityksellä oli yli 100 ravintolaa.
Taco Bell Suomessa.
Restel ilmoitti kesäkuussa 2017, että yhtiö aikoo tuoda Taco Bell -ketjun myös Suomeen. Ensin avattiin kolme ravintolaa pääkaupunkiseudulle, joista ensimmäinen Kalevankatu 2:een Helsingissä 9. marraskuuta 2017. Toinen ravintola avattiin kauppakeskus Selloon Espoon Leppävaaraan 16. marraskuuta ja kolmas kauppakeskus Isoon Omenaan Espoon Matinkylään 23. marraskuuta 2017. Joulukuussa 2022 Taco Bell -ravintoloita oli Suomessa 16. Taco Bellin Suomen ravintolat ottivat ensimmäisenä maailmassa valikoimiinsa nyhtökauran, eli Spicy Pulled Oatsin. Ennen tätä, Suomea lähin Taco Bell -ravintola on ollut Alankomaissa. Ravintolat toimivat franchise-periaatteella.
Tohtori Sivana

Tohtori Thaddeus Bodog Sivana on kuvitteellinen tiedemies ja superroisto DC-universumissa. Tohtori Sivana on Mustan Adamin ohella kapteeni Marvelin arkkivihollinen jonka ensiesiintyminen tapahtui Whiz Comicsin numerossa 2 vuonna 1940. Tohtori Sivanan loivat Bill Parker ja C. C. Beck.
Historia.
Thaddeus Sivana oli yksi kapteeni Marvelin kotikaupungin Fawcett Cityn rikkaimpia miehiä joka otti elämäntehtäväkseen tuhota Fawcett Cityn puolustaja kapteeni Marvelin. Useiden epäonnistuneiden yritysten jälkeen kapteeni Marvel tuhosi Sivanan bisnesimperiumin ja Sivanan varat jäädytettiin. Katkerana tästä hän yritti yhä kiivaammin tuhota kapteeni Marvelin. Sivana ei ole vieläkään onnistunut pyrkimyksissään ja nyt hän myös taistelee supersankariryhmä Ulkopuolisia vastaan joiden riveissä taistelee Kapteeni Marvel Jr.
Tohtori Sivanan älykkyys on niin suuri, että se rajoittuu yli-inhimilliselle tasolle. Hän on hallinnut kaikki tieteen ja teknologian alat sekä tuntenut erilaisia ​​muinaisia ​​myyttejä, legendoja ja kulttuureja. Sivana löysi kerran matemaattisen kaavan, jonka avulla hän voi kävellä kiinteiden esineiden läpi tehden siten itsestään lähes koskemattoman. Kunnes kapteeni Marvel toimittaa uuden metallisen elementin, joka tunnetaan nimellä Marvelium, suunnitellakseen tohtori Sivanalle (hänen ei-ruumiillisessa muodossaan) väistämättömän vankisellin ja pitääkseen hänet sen sisällä.
Johann Eck

Johann Eck (13. marraskuuta 1486 – 13. helmikuuta 1543) oli saksalainen teologi, katolisen kirkon puolustaja ja Martti Lutherin arvostelija uskonpuhdistuksen aikana. 
Eck syntyi Memmingenin lähellä sijaitsevassa Eckin kaupungissa. Opiskelunsa hän aloitti Heidelbergin yliopistossa mutta siirtyi myöhemmin Tübingenin yliopistoon. 
Kesäkuussa 1519 Leipzigin kaupungissa järjestettiin yli kolmiviikkoinen Leipzigin väittely kirkon opetuksista. Väittely käytiin Lutherin, Andreas Karlstadtin ja Eckin kesken. Väittelyn ensimmäisenä aiheena oli vapaa tahto, josta keskustelivat Karlstadt ja Eck. Heinäkuun 4. päivänä aloitettiin paaviuteen liittyvä väittely Lutherin ja Eckin välillä. Keskustelussa Luther otti "sola scriptura" -kannan (suom. ”Raamattu yksin”) eli hän nosti Raamatun arvovallan paavin ja kirkolliskokousten yläpuolelle. Eck taas syytti Lutheria Wycliffen ja Husin ajatusten omaksumisesta, mihin Luther vastasi muun muassa: ”Mitä tulee Husin lausumaan, että ’ei ole autuuden ehto uskoa, että Rooman kirkko on kaikkien muiden yläpuolella’, niin en välitä siitä, onko se peräisin Wycliffeltä vai Husilta.” Samoin Eck syytti Lutheria kirkolliskokouksen hylkäämisestä.
Väittely ei tuonut ratkaisua kiistoihin vaan pikemminkin jakoi teologeja entisestään. Leipzigin teologien piirissä Eckin katsottiin voittaneen väittelyn, kun taas humanistit pitivät Lutheria voittajana. Eri yliopistoilta pyydettiin väittelystä laadittujen selostusten pohjalta mielipidettä asiassa. Leuvenin ja Kölnin yliopistot ilmoittivat nopeasti vastustavansa Lutherin esittämiä ajatuksia. 
Väittelyn jälkeen Eckistä tuli Lutherin kiivaimpia arvostelijoita. Kun paavi uhkasi Lutheria pannalla, oli Eckin tarkoitus vastata uhkausbullan julkaisemisesta Saksassa yhdessä Hieronymus Aleanderin kanssa. Yllättäen hänen tielleen kasautui esteitä. Ensinnäkin Erfurtissa yliopisto kieltäytyi bullan julkaisemisesta. Samassa kaupungissa ylioppilaat varastivat bullan kirjakauppiailta ja viskasivat sen jokeen. Leipzigissa tilanne ei ollut sen parempi, sillä nyt Eck itsekin joutui varomaan opiskelijoita. Vaaliruhtinas Fredrik Viisas ei hänkään suostunut julkaisemaan bullaa. Sen sijaan keisarin puheilla Aleander onnistui paremmin, ja muutamassa kaupungissa Lutherin teokset poltettiin. Myös Kölnin oli tarkoitus hävittää Lutherin tuotantoa. Aie kuitenkin peruuntui, sillä poltettaviksi onnistuttiin piilottamaan myös Lutherin vastustajien kirjoituksia. 
Myös myöhemmällä elämällään Eck vastusti kiivaasti leviävää uskonpuhdistusta ja puolusti katolilaisuutta. Hän kuoli helmikuun 13. päivänä vuonna 1543.
Liukulaakeri

Liukulaakeri on yksinkertaisin laakerityyppi. Liukulaakerit muodostuvat tyypillisesti kahdesta pinnasta, joista toinen pyörii toisen suhteen.
Laakerit valmistetaan usein eri metalliseoksista kuten erityisestä pronssista, kuparista ja alumiinista. Myös muoveja käytetään monissa sovelluksissa. Muoviset liukulaakerit pienillä kuormituksilla eivät välttämättä tarvitse lainkaan voitelua, kun taas metallipohjaiset laakerit vaativat yleensä voitelun määräajoin. Jauhemetallurgisesti valmistetaan huokoisia laakereita, joissa voiteluaine, esimerkiksi molybdeenisulfidi on valmiina huokosissa. Suurien kuormituksien liukulaakerit, tyypillisenä esimerkkinä auton- ja muiden pienien nelitahtimoottorien runko- ja kiertokangenlaakerit, vaativat jatkuvaa voiteluöljyn tuontia ulkoisella öljypumpulla. Käynnistettäessä liukulaakerissa on metallinen kosketus, jollei öljyä paineisteta. Ilman painevoitelua olevat liukulaakeroidut järjestelmät on usein suunniteltu jatkuvasti pyöriviksi. Niiden pyörimisliike riittää pumppaamaan öljyä. Kelloissa käytettävät liukulaakerit vaativat laakeritapin ja "kiven" väliin öljyä. Öljymolekyylit estävät pintojen hankautumisen toisiaan vasten.